softcatala/Softcatala-Web-Texts-Dataset huggingface dataset:
Els continguts de Softcatalà sota llicència Creative Commons
2004-10-18 00:00:00

A partir d'avui tots els continguts de la web de Softcatalà es troben llicenciats sota [la llicència de Creative Common](http://creativecommons.org/licenses/by/2.1/es/deed.ca), sempre i quan no s'indiqui el contrari com és el cas d'alguns articles. Això inclou totes les notícies del bloc, la descripció dels programes, molts dels articles i la resta del contingut. Amb aquesta llicència es permet copiar, distribuir i comunicar públicament els continguts del nostre web, fer-ne obres derivades i fer un ús comercial de l'obra, sempre i quan es reconegui i citi l'autor original.
Seminari sobre programari lliure i educació a Barcelona (2 de novembre)
2004-10-30 00:00:00

El [projecte SIGOSSEE](http://www.tecn.upf.es/gti/sigossee/index_cat.htm) està preparant un seminari públic a la [Universitat Pompeu Fabra](http://www.upf.es/) el 2 de novembre. Volem convidar tothom que tingui interès en l'ús del programari lliure en l'àmbit educatiu. La reunió es farà conjuntament amb el projecte JOIN, i el projecte UNFOLD (Framework 6 UE), que investiga i desenvolupa l'ús d'estàndards orientats als programes i aplicacions d'ensenyament a distància (e-learning). Els idiomes de treball són l'anglès, el castellà i el català. Programa

  * SESSIÓ DE MATÍ  

    * 9:30 Cafè  

    * 10:00 Recepció i introducció a SIGOSSEE  

    * TEMA: OPEN CONTENT
      * 10.10 Jesus M. González-Barahona, Universidad Rey Juan Carlos, Madrid Edukalibre project: exploring libre software models to produce educational materials.  

      * 10.30 Francesc Busquets, XTEC, Generalitat de Catalunya El projecte "Clic".  

      * 10:45 Dirk Stieglitz. Universitat de Bremen, Alemanya Open Content and IPR/Copyright based on some new German developments in an European view.  

      * 11.00 Mihkel Pilv, Miksike LearningFolders, Estònia The LearningFolders Project.  

      * 11.15 Debat obert amb els ponents  

      * 1145 Descans
    * TEMA: OPEN SOURCE I ESTÀNDARS OPEN E-LEARNING
      * 12.00 Dai Griffiths, Projecte UNFOLD, Universitat Pompeu Fabra The significance of the IMS Learning Design specification.  

      * 12.20 Fred de Vries, Open University dels Països Baixos A brief introduction to CopperCore, an Open Source Learning Design engine.  

      * 12:30 Debat obert amb els ponents
    * 13.00 DINAR (hi ha restaurants barats als voltants)
  * SESSIÓ DE TARDA  

    * TEMA: SISTEMES DE GESTIÓ DEL OPEN SOURCE LEARNING
      * 15.00 Fred de Vries. Open University dels Països Baixos The Potential of Open Source Virtual Learning Environments.
      * 15.20 Projecte JOIN. Marta Capdevila. Universitat de Vigo Alexandra Toedt. Universitat de Colònia. Gestión de la tele-enseñanza con software libre: evaluación y buenas prácticas.  

      * 15.40 Debat obert amb els ponents  

    * 16:10 Descans  

    * TEMA: MODELS ORGANITZACIONALS
      * 16.25 Enrique Félez, Ajuntament de Barcelona. Programari lliure i la ciutat de la coneixament.  

      * 16,40 Joan Antoni Català, T-Systems, Barcelona Clusters for Innovation.  

      * 16.55 Cristina Barrado, Universitat Politècnica de Barcelona La Càtedra de Programari Lliure, Objectius i motivació.  

      * 17.10 Raymond Elferink, RayCom, Països Baixos The perspective of an Open Source developer.  

      * 17.15 Debat obert amb els ponents
    * 17.45 Resum i conclusions finals  

    * 18:15 Tancament
II Congrés d'Enginyeria en Llengua Catalana
2004-11-01 00:00:00

El 19, 20 i 21 de novembre està previst celebrar a Andorra el [II Congrés d'Enginyeria en Llengua Catalana](http://www.celc.net/). L'esdeveniment pretén reunir enginyers de les especialitats més diverses interessats a estudiar de forma interdisciplinària les repercussions de les seves activitats. 

Extret de la seva pàgina web 

> "El Congrés es planteja amb els objectius següents:
> 
>   * Debatre tècnica i professionalment les implicacions de l'enginyeria en la conformació del territori i l'evolució de la societat a principis del segle XXI. 
>   * Abordar les repercussions socials i ambientals de projectes i infraestructures concretes del nostre territori, en un món globalitzat que tendeix cap a la deslocalització de l'activitat econòmica. 
>   * Analitzar el paper de l'enginyeria en la construcció europea i en el procés de globalització mundial. 
>   * Posar en comú les experiències professionals d'enginyers dels diversos àmbits territorials."


Interessant subratllar la ponència dedicada a les diferents eines d'enginyeria lingüística aplicades a la llengua catalana. 

Una altra vegada extret de la pàgina web

> "LES EINES D’ENGINYERIA LINGÜÍSTICA APLICADES A LA LLENGUA CATALANA  
>   
>  L’enginyeria està fent progressos en l’àmbit de la llengua i de la parla en diferents aspectes, que es tractaran especialment en relació a la llengua catalana. Aquests aspectes, que s’abordaran tant genèricament com en aplicacions concretes són: la traducció automàtica; la comunicació persona-màquina, a partir de sistemes de reconeixement i síntesi de veu; i la millora de l’accessibilitat als sistemes d’informació, identificant paraules rellevants i gestionant bases de dades."

Més informació a la pàgina web del congrés: <http://www.celc.net/>.
Softcatalà presenta la traducció al català del navegador Mozilla 1.7.3
2004-11-04 00:00:00

[Mozilla](http://www.softcatala.org/projectes/mozilla/) és el nom del projecte de programari lliure creat al voltant de la comunitat [mozilla.org](http://www.mozilla.org), que des de fa més de sis anys està treballant en la creació d'un conjunt d'eines de treball a Internet, entre les qual s'hi inclouen un navegador, un editor d"HTML, un programa de xat i un client de correu electrònic. El Mozilla, resultat d'aquesta tasca, permet explorar els continguts d'Internet, enviar i rebre correu electrònic, consultar i participar en els fòrums de discussió i crear pàgines web; tot això ja es pot fer en català i d'una manera senzilla, intuïtiva i eficaç que pretén aprofitar al màxim les possibilitats actuals que ens ofereix Internet. Aquesta darrera actualització al català incorpora millores importants de seguretat i manejabilitat. També s"ofereix un nou instal·lador flexible que permet a l'usuari instal·lar només els components que li interessin. Aquesta versió pot descarregar-se gratuïtament per a [Windows](http://www.softcatala.org/prog88.htm), [GNU/Linux](https://www.softcatala.org/pub/softcatala/mozilla/1.7.3/linux/mozilla-i686-pc-linux-gnu-1.7.3-full-installer-caAD.tar.gz) i com a [paquet d'idioma](http://www.softcatala.org/prog139.htm) que pot instal·lar-se sobre una versió 1.7.3 en qualsevol altre idioma o plataforma. A la pàgina del [projecte Mozilla en català](http://www.softcatala.org/projectes/mozilla/) podeu trobar més informació sobre el programa, extensions per afegir noves funcionalitats, ajuda i les preguntes més freqüents que els usuaris podrien tenir. [Softcatalà](http://www.softcatala.org) és una associació sense afany de lucre que treballa per a la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Softcatalà presenta la traducció al català del navegador Opera 7.54 per a Windows, GNU/Linux i FreeBSD
2004-11-08 00:00:00

L'[Opera](http://www.softcatala.org/projectes/opera) 7.54 és un navegador versàtil multiplataforma que ofereix també un gestor de correu electrònic, un lector de grups de discussió, un client de xat compatible amb l'IRC, una llibreta de contactes, accés a les fonts RSS, gestos de ratolí, una interfície renovada i molt més... L'Opera és una alternativa excel·lent als navegadors de Netscape i Microsoft i ja ha esdevingut el tercer navegador utilizat arreu del món. Els usuaris disposen de la versió 7.54 completa per a Windows (que inclou la instal·lació, els menús i l'ajuda en català) així com els fitxers de llengua dels menús per a altres versions idiomàtiques de Windows, Linux i FreeBSD. La versió de Windows es pot descarregar des d'[Opera](http://www.opera.com/download/) o bé des de [Softcatalà](http://www.softcatala.org/prog108.htm). Els fitxers de llengua per a Windows, GNU/Linux i FreeBSD es poden descarregar des de la pàgina del [projecte de traducció](http://www.softcatala.org/projectes/opera). La traducció al català del navegador Opera ha estat possible, gràcies a l'acord entre [Opera Software](http://www.opera.com), que s'encarrega de l'enginyeria de la versió, i [Softcatalà](http://www.softcatala.org/), que s'encarrega de la traducció. [Softcatalà](http://www.softcatala.org/) és una associació sense afany de lucre que treballa per a la normalització de la llengua catalana en el sector informàtic, relacionat amb internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/).
Softcatalà presenta la traducció al català de la distribució GNU/Linux Fedora Core 3
2004-11-09 00:00:00

La tercera versió de la popular distribució de [GNU/Linux Fedora](http://www.softcatala.org/projectes/fedora/) (Fedora Core 3, o FC3) incorpora, de sèrie, la traducció al català de l'instal·lador, la majoria d'eines de configuració i manteniment, l'[OpenOffice.org](http://www.softcatala.org/projectes/openoffice/index.htm), i l'entorn d'escriptori [GNOME](http://www.softcatala.org/projectes/gnome/), que han estat traduïdes per [Softcatalà](http://www.softcatala.org/), així com les eines KDE i GNU traduïdes per les seves respectives comunitats. El projecte [Fedora](http://www.softcatala.org/projectes/fedora/) és un projecte de codi obert desenvolupat col·lectivament, i patrocinat per [Red Hat](http://www.redhat.com). L'objectiu del projecte és construir un sistema operatiu complet de propòsit general, basat totalment en programari lliure. El seu cicle de desenvolupament és força curt, l'objectiu és alliberar de dues a tres versions a l'any, amb les darreres novetats i millores en el programari lliure, així com actualitzacions regulars de seguretat i de millores del programari. La Fedora Core 3 està basada en el nucli del Linux 2.6.x, i incorpora les darreres versions del GNOME 2.8 i KDE 3.3, i virtualment totes les aplicacions del projecte GNU. A banda d'estar disponible per a PC normals (arquitectura i386 de 32 bits), també està disponible per a arquitectures de 64 bits amb processadors Athlon64, Opteron, i processadors Intel amb Intel EM64T. Actualment la Fedora és la distribució de GNU/Linux que s'està utilitzant en el projecte de migració a programari lliure de la [Universitat de Lleida](http://www.udl.es), i que serà pilot de referència per a la resta d'universitats, i que té com a objectiu migrar progressivament tota la infraestructura de programari de la universitat a solucions lliures en els propers quatre anys. La UDL es converteix d'aquesta manera en la primera universitat pública catalana a migrar completament a programari lliure. Podeu trobar més informació sobre el projecte de traducció a: <http://www.softcatala.org/projectes/fedora/> Es poden descarregar les imatges dels CD (o el DVD) des de la Universitat de Lleida: <http://ftp.udl.es/pub/fedora/linux/core/>. A través de BitTorrent que trobareu <http://torrent.dulug.duke.edu/> o a través d'altres llocs del món que podeu trobar a <http://fedora.redhat.com/download/mirrors.html>. [Softcatalà](http://www.softcatala.org) és una associació sense afany de lucre que treballa per a la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Fire...Festa 1.0: festa de presentació del Firefox en català el 19 de novembre
2004-11-10 00:00:00

Amb la sortida del [Firefox 1.0](http://www.softcatala.org/noticies/09112004181.htm), arreu del món s'han organitzat festes i trobades presencials per [celebrar](http://openforce.com/mozparty2/) aquest esdeveniment. Obriu la vostra agenda i apunteu la data, el 19 de novembre a les 17.00 a la Facultat d'Informàtica de Barcelona (carrer Jordi Girona). Si llegiu el [text complet](http://www.softcatala.org/noticies/10112004182.htm) de la notícia (enllaç "[segueix](http://www.softcatala.org/noticies/10112004182.htm)") trobareu indicacions amb l'adreça exacta i com arribar-hi. El Firefox és el navegador de nova generació de [Mozilla](http://www.mozilla.org), amb moltes característiques que permeten una navegació més ràpida, eficient, segura i també amb un alt grau de personalització per a l'usuari. La versió en català és traduïda per [Softcatalà ](http://www.softcatala.org) i pot baixar-se des de la pàgina del [projecte en català](http://www.softcatala.org/projectes/mozilla). Des de Softcatalà i amb la col·laboració de la [FIB (Facultat d'Informàtica de Barcelona)](http://www.fib.upc.edu/) hem organitzat la [Fire...festa 1.0](http://openforce.com/mozparty2/?view=AD) oberta a tothom, que es farà el 19 de novembre i començarà a les 5 de la tarda a la sala d'actes de la [Facultat d'Informàtica de Barcelona, Edifici B6, Campus Nord UPC](http://www.upc.edu/catala/la-upc/planols/cn_centres.htm). Durant aquest acte es farà una presentació, en què s'explicarà el seu procés de traducció i localització, es farà una demostració de la versió catalana de Firefox i s'atendran els possibles dubtes dels assistents. Com a convidat tindrem en Martí Crespo, director de [Nosaltres.com](http://www.nosaltres.com), que parlarà de la presència del català a la xarxa. Un cop acabades les xerrades, es podrà anar als bars de la mateixa facultat on es podrà continuar parlant tranquil·lament sobre aquest navegador i de qualsevol altre tema que hom trobi adient :-) Us hi esperem!

## Fire...Festa 1.0  
  
---  
Lloc:| Facultat d'Informàtica de Barcelona Edifici B6 Campus Nord UPC [Plànol de situació](http://www.upc.edu/catala/la-upc/planols/cn_centres.htm) [Transport Públic a la zona](http://www.bcn.es/cgi-guia/guiamap4/cgi-guia/?actives=K001K014&zoom=1&scl=5&cnt=26002.490%2C82346.060&plt=26002.49%2C82346.06&plant=capes4c&txt1=&txt2=C.+de+Jordi+Girona%2C+16&idioma=0&grayscl=0)  
Quan:| 19 de novembre 17.00 hores
Catux-USB, una distribució diferent...
2004-11-11 00:00:00

[Catux-USB](http://catux.org/catux-usb/index.php?idioma=ca) és una distribució de GNU/Linux basada en Knoppix (i, per tant, també en Debian), amb una característica que la diferencia d'altres: és executada directament des d'una memòria USB (un dispositiu del tipus Pendrive) de forma comprimida i totalment funcional. Això ens permet instal·lar la Catux-USB a la nostra memòria USB i portar-lo a qualsevol PC, ja que aquesta autoreconeix el maquinari (de la mateixa manera que ho fa qualsevol altra distribució basada en Knoppix), tenint sempre el nostre escriptori totalment personalitzat allà on estiguem, amb total llibertat per actualitzar, eliminar o afegir programes. Podem concloure sense exagerar que és talment com un petit portàtil dins la nostra mà! Les característiques fonamentals de la distribució són aquestes: 

  1. Catux-USB fa servir el reconeixement de maquinari de Knoppix, de manera que no hauríem de tenir problemes amb targetes de so, de xarxa, targetes gràfiques, etc.
  2. S'executa directament des de qualsevol memòria USB, amb un mínim de 128 MB de capacitat: la podem fer servir des de qualsevol ordinador molt fàcilment.
  3. Porta instal·lat el més bàsic (X-Window, client de correu, Web, FTP) i nosaltres hi afegim altres paquets (o traiem) com si fos una Debian normal. Suport multilingüe: català, castellà, anglès (ja sigui en els programes, amb locals; o bé en les seqüències de configuració).
  4. Amb tot això, d'una manera molt fàcil creem una distribució per a usos concrets (com per exemple seguretat, matemàtiques, o qualsevol altre entorn).
  5. Porta el pegat [e2compr](http://e2compr.sourceforge.net) per comprimir el sistema de fitxers per tenir més capacitat.
  6. Hi ha dues versions (només canvia la mida, és per comoditat de la instal·lació): per les memòries de 128 MB i per les memòries de 256 MB. En tot cas, sempre podrem canviar la mida per adaptar-lo millor a les nostres necessitats, mitjançant un script.

Per a més detalls respecte a la instal·lació, des d'un sistema GNU/Linux o des d'un sistema operatiu Windows, podeu visitar la [pàgina dedicada](http://catux.org/catux-usb/index.php?idioma=ca) a aquesta finalitat. Enllaços relacionats:

  * Pàgina principal de [Catux](http://catux.org) i de [Catux-USB](http://catux.org/catux-usb/index.php?idioma=ca).
  * [Ús de la Catux-USB](http://catux.org/index.php?contingut=articles&num=74), article ampliat 
  * [Ús de la Catux-USB](http://catux.org/index.php?contingut=articles&menu=6&num=39)
  * [Llista de discussió](http://catux.org/cgi-bin/mailman/listinfo/catux-usb) respecte a la distribució
  * Servidors on poder descarregar-la: [Caliu](ftp://ftp.caliu.info/pub/distribucions/catux) i [La Salle](ftp://ftp.salleurl.edu/pub/Linux/Distributions/Catux-USB) 
[Catux](http://www.catux.org) és una associació que promou el programari lliure, sobretot, dins el seu àmbit: la Catalunya Central. S'hi fan xerrades, projectes, suport als usuaris, posem documentació a la pàgina Web, etc.
I Jornada de Programari Lliure de la Garrotxa
2004-11-12 00:00:00

El proper dissabte, 20 de novembre, se celebrarà a Olot la [I Jornada de Programari Lliure de la Garrotxa](http://www.s3os.net/news/jornada04/jplgarrotxa) amb la finalitat de donar a conèixer i promocionar el programari lliure a totes les empreses i persones interessades. A qui van adreçades S'adrecen als professionals que tinguin relació amb les noves tecnologies i amb la societat de la informació, o que tinguin interès en el programari lliure i les noves solucions informàtiques en general. Quina mena d'activitat hi haurà

  * Conferències sobre programari lliure. 
  * Xerrades sobre aplicacions de programari lliure desenvolupades per empreses de la Garrotxa. 
  * Totes les xerrades tindran un espai de preguntes i respostes. 
  * Tallers, per veure demostracions concretes sobre els temes exposats. 
  * Exposició de material informàtic. 
Feu un cop d'ull al [quadre d'activitats](http://www.s3os.net/news/jornada04/jplgarrotxa/programa) i ben segur que n'hi trobareu alguna que us interessa. On seran les jornades? La jornada es farà a l'Institut d'Ensenyament Secundari Bosc de la Coma d'Olot. IES Bosc de la Coma C/ Toledo s/n 17800-OLOT [Ubicació de l'IES](http://www.s3os.net/news/jornada04/mapa_ies.jpg) \- [Mapa de situació de la Garrotxa](http://www.olot.org/turisme/esp/mapa.htm) Què cal fer per participar-hi Cal [emplenar prèviament la inscripció](http://www.s3os.net/news/jornada04/preinscripcio/formulari), gratuïta però obligatòria. Les places són limitades.
La Viquipèdia arriba als 10.000 articles
2004-11-17 00:00:00

El projecte de la [Viquipedia en catala](http://ca.wikipedia.org/) ha arribat als deu mil articles. Aquest projecte preten de fer una enciclopedia electronica en catala de contingut lliure i oberta a tothom. Forma part del projecte '[wikipedia](http://www.wikipedia.org)', un projecte global per crear enciclopedies en qualsevol llengua, que ja te mes d'[un milio d'articles](http://ca.wikipedia.org/wiki/Viquip%C3%A8dia:Un_mili%C3%B3_d%27articles) en mes de cent llengues. Amb aquesta fita, la Viquipedia en la nostra llengua es col·loca entre les 19 llengues grans del projecte: Alemany – Angles – Bulgar – Castella – Danes – Esperanto – Fines – Frances – Hebreu – Italia – Japones – Holandes – Noruec – Polones – Portugues – Suec – Xines simplificat – Xines tradicional. Qualsevol pot col·laborar en el projecte, be escrivint articles nous, o be corregint i ampliant els que ja hi ha. Tothom pot editar els articles i participar en els debats que es generen. Nomes cal mirar de seguir unes [regles](http://ca.wikipedia.org/wiki/Viquip%C3%A8dia:Pol%C3%ADtica_i_normes) de comportament basiques. Sobretot, cal mirar d'escriure els articles seguint un criteri de [neutralitat](http://ca.wikipedia.org/wiki/Viquip%C3%A8dia:Punt_de_vista_neutral) ideologica, i respectar els [drets d'autor](http://ca.wikipedia.org/wiki/Viquip%C3%A8dia:Drets_d%27autor) d'altra gent. Aixi mateix, Viquipedia no sols requereix col·laboracio intelectual, sino tambe economica, car cal mantenir les infraestructures informatiques que donen suport a tota l'enciclopedia. Tot i que la Viquipedia en catala va començar el 2001, no ha estat fins fa pocs mesos que ha començat a tenir un nombre significant de col·laboradors, i s'ha accelerat el ritme de creacio d'articles. Encara manquen articles importants, i molts dels que hi ha ara son tot just [esborranys](http://ca.wikipedia.org/wiki/Viquip%C3%A8dia:Esborrany) que cal ampliar. Tot i aixo, la Viquipedia en catala ja es una enciclopedia util, i ho pot ser encara molt mes si mes gent s'afegeix al projecte, i continua amb el seu creixement exponencial. Obtingut de "<http://ca.wikipedia.org/wiki/Viquip%C3%A8dia:Deu_mil_articles_en_catal%C3%A0>
L'IEC publica les seves revistes científiques a Internet
2004-11-18 00:00:00

Acaba de sortir a la llum el [portal de revistes científiques](http://www.iecat.net/pperiodiques/) de l'[Institut d'Estudis Catalans](http://www.iecat.net/) (IEC). L'Institut fa un gran pas en la difusió de la recerca i els continguts científics, ara, a l'abast de la societat i de la comunitat científica. Aquesta important font de dades, a més d'apropar la ciència a la societat, serveix també per a la normalització del català en el camp científic, així com per completar i ampliar l'oferta d'aquesta mena de publicacions en català a Internet. De moment, aquest portal oferirà els títols publicats des del 1997 fins ara, però es pretén que, a mig termini, s'hi incloguin tots els que l'IEC ha editat. La idea és convertir el portal en una base de dades que abraci totes les obres de referència de l'IEC i que puguin ser consultades de manera gratuïta. L'IEC publica un centenar de títols a l'any, a través de les seccions històrico-arqueològica, filològica, ciències biològiques, ciències i tecnologia, filosofia i ciències socials, gràcies als quals l'IEC esdevé la primera editorial de cultura i alta investigació científica de Catalunya. D'aquest centenar de títols, de quaranta a quaranta-cinc són llibres, trenta són revistes especialitzades i una vintena correspon a opuscles, editats o coeditats per l'Institut, en resposta a la demanda social de divulgació científica.
Disponible l'actualització de la traducció al català del processador de textos Abiword versió 2.14
2004-11-19 00:00:00

[Softcatalà](http://www.softcatala.org/) presenta la traducció al català del p[rocessador de textos lliure Abiword](http://www.softcatala.org/projectes/abiword) versió 2.14. L'Abiword és un programa lliure que està desenvolupat per una àmplia comunitat en què Softcatalà ha participat activament. L'AbiWord és un processador de textos amb un aspecte semblant al Microsoft Word, però lliure i molt més lleuger. L'AbiWord ofereix una pila de funcions per a processament de textos; inclou totes les opcions habituals de formatatge de caràcters, aliniament de paràgrafs, regles, tabulacions, etc. S'hi poden utilitzar tipus de lletra TrueType, desfers il·limitats i imatges del disc dur. A més del format propi de l'AbiWord, el programa pot obrir els formats del Microsoft Word, de text enriquit i de text senzill. La [versió 2.14](http://www.softcatala.org/prog130.htm) inclou més de 100 errades corregides des de l'última versió que es va actualitzar al català. L'Abiword es pot [descarregar gratuïtament des del web de Softcatalà](http://www.softcatala.org/prog130.htm), on es poden consultar les instruccions d'instal·lació i les preguntes més freqüents sobre el funcionament d'aquest programa. [Softcatalà](http://www.softcatala.org/) és una associació sense afany de lucre que treballa per a la normalització de la llengua catalana en el sector informàtic relacionat amb Internet i les Noves Tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/).
Disponible la traducció del Tutorial de la Knoppix
2004-11-26 00:00:00

Sou novells i us voleu iniciar en el món de GNU/Linux? Us tempta provar la [Knoppix](http://www.softcatala.org/projectes/knoppix/) però us heu trobat amb algún petit problema en usar-la? Us agradaria disposar de documentació que estigués en un llenguatge entenedor i no adreçada a "techno-freekies"? Doncs esteu de sort. Ja disposem d'una traducció al català d'un [magnífic tutorial de la Knoppix 3.4 CeBIT 2004 Edition](http://www.softcatala.org/projectes/knoppix/Knoppix_tutorial/index.html). Hi trobareu resposta a bona part de les vostres preguntes: procès d'arrencada, configuració, instal·lació de maquinari... i també una explicació resumida dels programes principals presents en aquesta distribució: navegadors, gestors de correu, programes d'escanejat, el magnífic paquet OpenOffice.org...
Sessió sobre traduccions a la Ubuntu conference de Mataró
2004-11-27 00:00:00

El suport a la coordinació de traduccions de programari lliure serà objecte d'una sessió de treball en la jornada que se celebra el dissabte 11 de desembre a Mataró, en el context de la trobada de desenvolupadors de la distribució [GNU/Linux Ubuntu](http://www.ubuntulinux.org/). Més sobre aquesta jornada en [ català](http://www.lafarga.org/node/view/196), i l'original en [anglès](https://www.ubuntulinux.org/wiki/MataroSessionsWorkshops). La sessió Supporting Translations no està, de fet, supeditada a la distribució Ubuntu, ja que es refereix també a la coordinació d'esforços de traducció de programari lliure en qualsevol idioma, sigui per a la distribució lliure o sistema operatiu propietari que sigui. Una de les intencions de la sessió de treball és explicar el projecte Rosetta, una eina pensada per a la comunitat de traductors, veure quines millores pot aportar al panorama actual i quines necessitats concretes pot cobrir, prenent com a exemple el cas de la localització al català. La coordinació d'aquesta sessió serà duta a terme per [Steve Alexander](http://www.cat-box.net/steve) i [Jordi Mallach](http://oskuro.net/), col·laborador de [Softcatalà](http://www.softcatala.org). La jornada és de portes obertes i hi sou convidats a assistir-hi i a participar-hi. Tant la Secretaria de Telecomunicacions i Societat de la Informació com Hispalinux estàn col·laborant en la celebració d'aquesta jornada, perquè sigui punt de trobada dels actors relacionats amb el català al programari lliure i les distribucions GNU/Linux de tot l'Estat.
Softcatalà presenta la traducció del programa de correu electrònic Thunderbird 1.0 al català
2004-12-09 00:00:00

Ja tenim la versió 1.0 del popular [client de missatgeria Thunderbird](http://www.softcatala.org/projectes/mozilla/#thunderbird). Aquesta versió ha estat traduïda per [Softcatalà](http://www.softcatala.org) en estreta col·laboració amb la [Fundació Mozilla](http://www.mozilla.org/), el [MPL](http://www.mozilla.org/projects/l10n/mlp.html) (grup de localització de Mozilla) i [Mozilla Europa](http://www.mozilla-europe.org). El [Mozilla Thunderbird](http://www.softcatala.org/projectes/mozilla/#thunderbird) és un client de correu lliure i gratuït d'execució ràpida i que consumeix menys recursos que altres alternatives, basat en el codi desenvolupat dins el projecte Mozilla. El programa té gran quantitat d'opcions de personalització i incorpora les característiques més útils que pot necessitar un client de correu avui dia: filtres de missatges, gestió del correu brossa amb autoaprenentatge, compte global, lectura de fonts RSS, etc. Tot això juntament amb les opcions a les quals podem estar més habituats, com ara la cerca de missatges o una llibreta d'adreces personal. A més, incorpora assistents per migrar el correu des d'altres clients de correu del mateix ordinador. El Thunderbird incorpora moltes funcionalitats de seguretat i per a la protecció de la privadesa de l'usuari com ara el blocatge automàtic de les imatges incloses als missatges, la gestió de certificats o el xifratge i autenticació amb algorismes de clau pública amb extensions com l'[Enigmail](http://enigmail.mozdev.org). Podeu baixar-vos aquesta darrera versió per a [Windows](http://www.softcatala.org/prog168.htm), [GNU/Linux](https://www.softcatala.org/pub/softcatala/thunderbird/1.0/linux/thunderbird-i686-linux-gtk2+xft.ca-AD.tar.gz) o [Mac OS X](https://www.softcatala.org/pub/softcatala/thunderbird/1.0/mac/thunderbird-1.0.ca-AD.mac.dmg.gz). Amb el Thunderbird, podeu instal·lar-vos el [Calendar](http://www.softcatala.org/projectes/mozilla/#calendar), una extensió que us permet gestionar les vostres cites d'una forma organitzada en un calendari. Un cop baixada aquesta extensió, fent clic amb el botó dret del ratolí sobre l'enllaç del vostre sistema operatiu i desant-la al disc, podeu instal·lar-la seleccionant-la d'allà on l'heu desat des del gestor d'extensions del Thunderbird. A la nostra pàgina del [projecte Mozilla](http://www.softcatala.org/projectes/mozilla/) podeu trobar més informació sobre els programes Mozilla traduïts al català. [Softcatalà](http://www.softcatala.org) és una associació sense afany de lucre que treballa per a la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Jocsweb
2004-12-11 00:00:00

Ja va néixer fa un temps, una pàgina web amb el nom de [Jocsweb](http://www.jocsweb.com). Actualment ja disposa de gairebé cent jocs en format Flash, tots traduïts o fets directament en la nostra llengua, el català. Des del clàssic Tetris fins al solitari o jocs d'esports i per a la mainada. Addicionalment teniu l'opció de descarregar els mateixos jocs en format executable al vostre ordinador.
Sopar de Nadal de Softcatalà 2004
2004-12-12 00:00:00

El proper divendres, 17 de desembre a les 21.30 hores, farem el sopar de Nadal de Softcatalà. Hi esteu convidats tots els col·laboradors, simpatitzants i usuaris amb els seus respectius acompanyants. Lloc: VIA FORA!-C.A.T (dins el Centre Artesà Tradicionarius) Trv. Sant Antoni, 6-8 Tel. 93 218 50 38 <http://www.viafora.com/> Data: Divendres 17 de desembre a les 21.30 Ens fan un menú de 15 euros on tindrem: \- Una amanida (a escollir entre dues opcions) \- Taula de formatges i paté \- Postres (a escollir entre dues) \- Pa, vi i aigua Us preguem ens envieu una confirmació de la vostra assistència per correu electrònic a [Jordi Mas](mailto:jmas@softcatala.org), indicant el nombre de persones, per tal de fer la reserva al restaurant.
Es presenta oficialment la primera versió de l'eina de traducció Rosetta
2004-12-16 00:00:00

El passat dissabte dia 11 de desembre en el marc de les [conferències de desenvolupadors de la distribució de GNU/Linux Ubuntu](http://www.softcatala.org/noticies/02122004194.htm), que es va fer a Mataró, es va presentar l'[eina de traducció Rosetta](https://launchpad.ubuntu.com/rosetta). Aquesta eina ha de facilitar la disponibilitat d'aquesta distribució al màxim nombre de llengües possible i permetre engrescar els usuaris a participar en el procés de traducció. Steve Alexander i Jordi Mallach van fer una demostració de com aquesta eina podia simplificar tots aquests processos. La majoria de programes lliures fan servir el format PO (Portable Object) de l'eina de [GNU GetText](http://www.gnu.org/software/gettext/) per separar en un únic fitxer les cadenes de text a traduir del programa. Tradicionalment s'han requerit diferents eines i processos per traduir aquests fitxers. Amb Rosseta tots aquests processos es poden fer via web simplificant de manera considerable el procés i eliminant el requisit de tenir eines específiques instal·lades. La gent d'Ubuntu dóna accés gratuït a aquesta eina via web perquè tothom que vulgui pugui utilitzar-la en el seus procesos de traducció. Malgrat que Rosetta és un projecte molt prometedor, en destaquen les següents mancances: una bona gestió d'usuaris i projectes, una gestió de memòries de traducció, i finalment cal dir-ho, que sigui programari lliure, ja que en el seu codi font no estarà disponible immediatament. L'equip de desenvolupament s'ha mostrat interessat a introduir aquestes millores en les properes versions. Steve Alexander va confirmar que estan considerant fer-lo lliure, però que de moment només proporcionaran Rosetta com un servei gratuït. Més informació: [https://www.ubuntulinux.org/.../Rosetta/...](https://www.ubuntulinux.org/wiki/RosettaReleaseAnnouncementCA)
Convocatòria de comunicacions per a les III Jornades sobre el Català a les Noves Tecnologies
2004-12-17 00:00:00

Les Jornades, que se celebraran a Barcelona els dies 14, 15 i 16 d'abril, tenen com a objectiu proporcionar a l'usuari final informació sobre la situació del català a les noves tecnologies, actuar com a punt de trobada entre tots els actors i els usuaris, contribuir a l'intercanvi d'experiències i opinions i ser un fòrum de reflexió sobre el futur del català en aquest àmbit. Les Jornades estan organitzades enguany per Softcatalà, l'Institut Joan Lluís Vives, la Universitat Pompeu Fabra, la Secretaria de Política Lingüística i la Secretaria de Telecomunicacions i Societat de la Informació de la Generalitat de Catalunya. En aquesta edició es tractaran els següents temes:

  1. Navegadors en català
  2. La terminologia de les TIC
  3. Blocs en català
  4. El paper de la societat civil
  5. L'oferta de l'empresa privada
  6. L'aportació de la universitat
La convocatòria de comunicacions té com a data de tancament el 10 de febrer del 2005. Tots els interessats poden presentar una proposta de comunicació per als apartats 4, 5 o 6. Els requisits d'aquesta proposta són els següents:

  1. La comunicació s'ha d'enviar a l'adreça ![Email](http://www.softcatala.org/jornades/2005/grafics/email.gif) en un fitxer amb un dels formats admesos (rtf, txt, sxw, doc o pdf), i amb el títol de missatge 'Proposta de comunicació per a les III Jornades'.
  2. El nom de fitxer ha de seguir l'estructura Nom1rCognom2nCognom.rtf/txt/sxw/doc/pdf. Per exemple: VicentValenciaObrador.rtf.
  3. Dins del fitxer hi ha d'anar:
    * Noms i cognoms del ponent.
    * Adreça electrònica de contacte.
    * Títol i resum de la comunicació. 
    * Tot plegat no ha d'excedir, en cap cas, les 200 paraules.
    * NO s'admet cap tipus de figura.
  4. La ponència ha de ser orientada a l'usuari final. Queden excloses, per tant, comunicacions de tipus excessivament tècnic o acadèmic.
  5. Tot i que s'ha d'adequar als blocs temàtics definits, s'admeten altres tipus de temàtiques que puguin ser d'interès per a l'usuari final.
Trobareu més informació a <http://www.softcatala.org/jornades>. Organitzen:

  * [Softcatalà](http://www.softcatala.org/)
  * [Xarxa d'universitats Institut Joan Lluís Vives](http://www.vives.org/)
  * [Universitat Pompeu Fabra](http://www.upf.edu/)
  * [Secretaria de Política Lingüística](http://www6.gencat.net/llengcat/dgpl/index.htm)
  * [Secretaria de Telecomunicacions i Societat de la Informació](http://www.gencat.net/dursi/stsi)
WebCalendar - Agenda lliure en català
2004-12-17 00:00:00

[WebCalendar](http://traduit.net/WebCalendar.html) és una aplicació PHP que tant pot servir per mantenir un calendari o agenda per a un usuari com per a tot un grup d'usuaris (públicament o en una intranet). També es pot configurar com una agenda d'actes i permet enviar notificacions per correu als participants d'un acte. Es pot sincronitzar amb una agenda amb sistema operatiu Palm i permet compartir la vostra agenda amb iCalendar, vCalendar, pilot-datebook CSV (Palm Pilot) i install-datebook (Palm Pilot), amb les corresponents opcions per exportar i importar. Traducció al català: <http://traduit.net/WebCalendar.html> Projecte mare: <http://sourceforge.net/projects/webcalendar/>
Neooffice/j per a Mac OS X en català
2004-12-23 00:00:00

S'acaba de publicar la primera versió Beta (és a dir encara no definitiva) de [Neooffice/J 1.1](http://www.neooffice.org/). Es tracta de l'adaptació a la plataforma Mac OS X de l'OpenOffice 1.1.3, amb funcions específiques com els menús natius Aqua i el suport de la roda dels ratolins. Aquesta versió beta [està disponible](http://www.planamesa.com/neojava/en/download.php) en més de quaranta idiomes, entre els quals el català. Neooffice/j funciona amb Mac OS X 10.2 o posterior i necessita 512 MB de memòria i 400 MB d'espai en el disc dur.
L'apartat en català del Projecte de Directori Obert tanca l'any amb 35.000 webs indexades
2004-12-26 00:00:00

L'[apartat català](http://dmoz.org/World/Catal%c3%a0/) del [Projecte de Directori Obert](http://dmoz.org/) té cada vegada més vitalitat. Aquesta setmana tot just s'han superat els 35.000 llocs en català catalogats en aquest directori, mantingut per editors voluntaris. DMOZ sempre està obert a nous editors que es puguin fer càrrec d'alguna de les categories temàtiques en que està organitzat el directori. Mentre els darrers estudis sobre la llengua a la xarxa situen el català en la posició 21, els editors catalans de DMOZ s'han entossudit a mantenir-lo més amunt: en el lloc onzè, encara per sobre de llengües amb molts més mitjans o parlants, com ara el portuguès, el rus, el xinès, l'àrab, el grec o el turc, per posar només uns exemples. Una quarantena de persones d'arreu dels Països Catalans segueixen posant al dia els llocs web que es poden trobar a la xarxa en català, en una iniciativa altruista i voluntària que s'emmarca dins un projecte a nivell mundial de Netscape. Per al català són importants iniciatives consolidades com el Projecte de Directori Obert i més encara pel seu abast global: aquests 35.000 llocs del català són només una petita part dels gairebé 4.000.000 de llocs web classificats en més de 70 llengües per més de 9.000 editors d'arreu del món. La vinculació d'aquest directori amb Google, el cercador actualment més popular de la xarxa, fa que sigui important que un lloc web sigui llistat al Projecte de Directori Obert si vol aparèixer a les cerques dels principals buscadors. El [directori de Google](http://directory.google.com/) és un mirall adaptat de DMOZ i el cercador incorpora la base de dades del Projecte de Directori per a les seves cerques. Vols ser editor? Vols ajudar el Projecte de Directori? Encara hi ha moltes àrees sense cap editor assignat. Només cal una mica de temps (poqueta), coneixements en alguna àrea específica (sigui per estudis, aficions o proximitat geogràfica) i moltes dosis de ganes i il•lusió per participar en un projecte col·laboratiu que naixia el 1999 i segueix creixent en quantitat i qualitat. Cada categoria té una pestanyeta que et convida a fer-te'n editor. Només has de trobar la més adequada i emplenar el formulari. Enllaços d'interès: \- [Projecte de Directori Obert](http://dmoz.org/). \- [Apartat en català del Projecte de Directori Obert](http://dmoz.org/World/Catal%c3%a0/). \- [Fòrum públic](http://resource-zone.com/forum/showthread.php?t=282).
ERC ha registrat al Congrés una proposta de llei per l'ús del programari lliure al sector públic
2004-12-27 00:00:00

Durant l'any 2002 [Esquerra Republicana de Catalunya](http://www.esquerra.org) (ERC) va presentar una proposició de llei per a l'us del programari lliure al sector públic que va ser rebutjada al [Congrés dels Diputats](http://www.congreso.es) el mes de setembre de 2002. Aquesta mateixa proposició de llei també va ser presentada per ERC al [Parlament de Catalunya](http://www.parlament-cat.es/) i rebutjada el 25 d'octubre de 2002. En el primer cas va tenir els vots en contra del Partit Popular, i en el cas català va tenir els vots en contra del Partit Popular i de Convergència i Unió. Aquesta setmana, a les acaballes de l'any 2004, ERC ha registrat novament al Congrés una proposta de llei per la implatanció del programari lliure al sector públic que inclou, com a clàusula de mèrit, el desenvolupament d'aquest programari en les diferents llengües de l'estat, incloent-hi el català. La llei recull també la necessitat de neutralitat tecnològica de tots els formats, interfícies i protocols d'interoperabilitat amb entitats privades i amb els ciutadans, que a més, es faran amb estàndards lliures de patents de programari i pagament de royalties. Aquesta proposició posa èmfasi també en el programari que ja és propietat de l'Estat el qual "haurà de ser llicenciat segons aquestes mateixes premisses de llicència admetent el dret de modificació, còpia i redistribució, i l'obligatorietat de llicenciar en les mateixes condicions els productes derivats de la seva modificació per part de tercers". La proposició de llei, que consta de dotze articles, una disposició addicional i una disposició final, demana al Govern, a més, que per satisfer aquesta finalitat fomenti "amb mesures adequades la producció, distribució i comercialització" de l'anomenat programari lliure en les llengües cooficials de l'Estat: el català, l'èuscar i el gallec. Enllaços

  * Proposta de llei d'ERC que va presentar a l'any 2002  
<http://www.softcatala.org/admpub/proposta.htm>  

  * Transcripció de la sessió del Parlament de Catalunya on es va discutir la llei del programari lliure de l'any 2002  
<http://www.softcatala.org/admpub/sessio.htm>
Només un 33.7% dels usuaris catalans naveguen habitualment per pàgines en català
2004-12-29 00:00:00

Aquesta setmana s'han publicat les dades de l'[enquesta a les llars sobre equipament i ús de les Tecnologies de la Informació i la Comunicació (TIC) a Catalunya](http://www10.gencat.net/dursi/pdf/si/observatori/documents_STSI/informe_TIC_%20llars_%20i_%20individus%202003.pdf) corresponent a l'any 2003. Aquestes dades han estat elaborades per l'[Observatori de la Societat de la Informació (OBSI)](http://www10.gencat.net/dursi/ca/si/observatori/estadistiques.htm) i l'[Institut d'Estadística de Catalunya (IDESCAT)](http://www.idescat.es/). D'acord amb l'estadística d'usos lingüístics a Catalunya 2003, el 21,4% dels usuaris habituals d'internet té la seva pàgina inicial en català, el 66,2% en castellà i el 12,4% en altres llengües. En relació, però, a la redacció de correus electrònics s'observa un equilibri en la utilització del català i del castellà. Els que escriuen en català o més en català són un 33,7% i els que escriuen en castellà o més en castellà són un 34%. Els que escriuen per igual en ambdues llengües són un 15,4%. Ara bé, la situació inferior del català en els correus electrònics només es dóna a l'àmbit metropolità de Barcelona i s'iguala al castellà al Camp de Tarragona, mentre que a la resta del territori nacional la llengua pròpia i oficial del nostre país és netament superior. Pel que fa a les pàgines webs visitades, el 37,2% d'usuaris ha visitat pàgines en català, el 83,4% en castellà i el 31,8% en anglès. En aquest sentit és especialment preocupant la involució del percentatge d'usuaris que visiten webs en català ja que l'any 2001 arribava gairebé al 49%, com d'altra banda ha passat amb l'anglès, mentre que el castellà s'ha mantingut estable. La llengua de les pàgines web de les empreses és, a dia d'avui, majoritàriament en castellà. Sobretot a les microempreses (93%) d'entre 1 i 9 treballadors. Per contra, la presència del català a les webs empresarials augmenta a mesura que les empreses tenen una dimensió més gran. Així més del 60% de les grans empreses tenen la pàgina web en català (61,7%). Més informació Estadístiques de l'Observatori de la Societat de la Informació <http://www10.gencat.net/dursi/ca/si/observatori/estadistiques.htm> Projecte Internet Catalunya <http://www.uoc.edu/in3/pic/cat/pic2.html> Estudi de la presència del català a Internet (any 2003) <http://www.softcatala.org/articles/article26.htm> Baròmetre de l'ús del català a Internet <http://wicac.org/webscat.html>
Softcatalà presenta la traducció del GIMP 2.0  al català
2005-01-01 00:00:00

El [GIMP](http://www.softcatala.org/projectes/gimp/) és un programa de codi lliure per fer retoc fotogràfic i per crear i composar imatges, comparable a les versions professionals del Paint Shop Pro de Jasc i del Photoshop d'Adobe. Podeu treballar amb el GIMP tant en plataformes UNIX, GNU/Linux, Windows i Mac OS X. En plataformes Windows, es recomana preferentment Windows XP o Windows 2000. Entre els canvis més importants des de l'antic GIMP 1.2, hi trobareu sobretot un redisseny molt interessant de la interfície: els diàlegs flotants ara es poden agrupar en pestanyes i els menús de la imatge són més fàcilment accessibles i manejables que mai. Ara es pot assignar ràpidament una combinació de tecles a una opció del menú, prement durant uns instants la combinació quan l'opció del menú està seleccionada. També s'hi ha afegit una opció per treballar còmodament en pantalla completa. El GIMP ara suporta dos formats gràfics molt usats pels navegadors web: el SVG i el MNG. El format SVG (Scalable Vector Graphics), és un estàndard per treballar amb gràfics vectorials i el format MNG es pot considerar un PNG animat. Les eines que més s'han millorat en el GIMP 2.0 són les eines de text, que ara permeten canviar el text tantes vegades com faci falta, i les eines de selecció i edició de camins. El sistema de selecció d'àrees ara permet fer unions i interseccions, tant des de teclat com des d'una botonera senzilla. A partir d'una selecció d'un simple quadrat, es pot transformar la selecció en un camí i així es poden editar els punts vèrtexs, així com afegir-ne i treure'n per obtenir un objecte complex que finalment es pot pintar amb el color o patró desitjat. Un altre canvi important en aquesta nova versió és que ara permet programar fitxers de seqüències amb el llenguatge Python-fu, molt més potent i senzill que el seu predecessor Gimp-Perl. A partir d'ara els llenguatges Gimp-Perl i Scheme estan disponibles en uns paquets separats del programa principal del GIMP. A la nostra pàgina del [projecte GIMP](http://www.softcatala.org/projectes/gimp/) podeu trobar més informació sobre aquest programa, així com uns tutorials bàsics per aprendre'l a fer servir. [Softcatalà](http://www.softcatala.org/) és una associació sense afany de lucre que treballa per a la normalització de la llengua catalana en el sector informàtic relacionat amb internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/).